Title: ประกาศคณะกรรมการจัดรูปที่ดินเพื่อพัฒนาพื้นที่ส่วนจังหวัดมุกดาหาร เรื่อง การขยายขอบเขตพื้นที่โครงการจัดรูปที่ดินเพื่อพัฒนาพื้นที่จังหวัดมุกดาหาร

ประกาศคณะกรรมการจัดรูปที่ดินเพื่อพัฒนาพื้นที่ส่วนจังหวัดมุกดาหาร

ประกาศคณะกรรมการจัดรูปที่ดินเพื่อพัฒนาพื้นที่ส่วนจังหวัดมุกดาหาร
เรื่อง
การขยายขอบเขตพื้นที่โครงการจัดรูปที่ดินเพื่อพัฒนาพื้นที่จังหวัดมุกดาหาร[๑]

ตามมาตรา
๔๓ แห่งพระราชบัญญัติจัดรูปที่ดินเพื่อพัฒนาพื้นที่ พ.ศ. ๒๕๔๗ กำหนดให้มีการประกาศโครงการจัดรูปที่ดินนั้นไว้ในที่เปิดเผย
ณ สำนักงานองค์กรปกครองส่วนท้องถิ่นในเขตพื้นที่และสถานที่ที่เห็นได้ชัดในบริเวณที่จะดำเนินการจัดรูปที่ดินเพื่อพัฒนาพื้นที่
และให้มีหนังสือแจ้งเจ้าของที่ดินทางไปรษณีย์ตอบรับในวันที่ปิดประกาศด้วย  ทั้งนี้
เพื่อให้เจ้าของที่ดินในบริเวณโครงการจัดรูปที่ดินแจ้งการยินยอม
ที่ให้ดำเนินการตามโครงการหรือยื่นคัดค้านหรือเสนอข้อคิดเห็นเป็นลายลักษณ์อักษรต่อพนักงานเจ้าหน้าที่ภายในสามสิบวันนับแต่วันได้รับหนังสือแจ้ง
เพื่อใช้ประกอบในการพิจารณาดำเนินโครงการจัดรูปที่ดินต่อไป นั้น

เนื่องจากคณะกรรมการจัดรูปที่ดินเพื่อพัฒนาพื้นที่ส่วนจังหวัดมุกดาหารได้มีมติในคราวประชุมครั้งที่
๑/๒๕๕๙ เมื่อวันที่ ๑๑ มีนาคม ๒๕๕๙ เห็นชอบให้ดำเนินการขยายขอบเขตพื้นที่โครงการฯ
จากเดิมขนาดพื้นที่ประมาณ ๓๑๓.๙๙๕ ไร่ เป็นขนาดพื้นที่ประมาณ ๔๐๒.๑๓๘ ไร่  ดังนั้น
จึงจัดให้มีการประกาศขยายขอบเขตโครงการจัดรูปที่ดินเพื่อพัฒนาพื้นที่จังหวัดมุกดาหาร
โดยมีรายละเอียดของโครงการ แผนที่ แผนผังตามที่แนบ  ทั้งนี้ ให้เจ้าของที่ดินในพื้นที่โครงการหรือผู้มีส่วนได้เสียตามมาตรา
๔๓ วรรคสี่ แห่งพระราชบัญญัติจัดรูปที่ดินเพื่อพัฒนาพื้นที่ พ.ศ. ๒๕๔๗ ยื่นคัดค้านหรือเสนอข้อคิดเห็นเป็นลายลักษณ์อักษรต่อพนักงานเจ้าหน้าที่
คือ โยธาธิการและผังเมืองจังหวัดมุกดาหาร ซึ่งมีที่อยู่ ณ
สำนักงานโยธาธิการและผังเมืองจังหวัดมุกดาหาร ศาลากลางจังหวัดมุกดาหาร
ภายในสามสิบวันนับแต่วันที่ได้รับหนังสือแจ้ง อนึ่ง ในการเสนอข้อคิดเห็นดังกล่าวให้ระบุชื่อ
ที่อยู่ที่สามารถติดต่อได้ พร้อมทั้งระบุความเกี่ยวข้องในฐานะเป็นผู้มีส่วนได้เสียและเหตุผลความจำเป็น
ข้อดี ข้อเสีย ประกอบในการเสนอด้วย

จึงประกาศมาเพื่อทราบโดยทั่วกัน

ประกาศ ณ วันที่ ๒
เมษายน พ.ศ. ๒๕๕๙
สรสิทธิ์  ฤทธิ์สรไกร
ผู้ว่าราชการจังหวัดมุกดาหาร
ประธานกรรมการจัดรูปที่ดินเพื่อพัฒนาพื้นที่ส่วนจังหวัดมุกดาหาร

[เอกสารแนบท้าย]

๑. แผนที่แสดงการขยายขอบเขตพื้นที่โครงการจัดรูปที่ดินเพื่อพัฒนาพื้นที่บริเวณชุมชนตาดแคน
เทศบาลเมืองมุกดาหาร อำเภอเมืองมุกดาหาร จังหวัดมุกดาหาร

(ดูข้อมูลจากภาพกฎหมาย)

ปริยานุช/จัดทำ
๒๒ สิงหาคม
๒๕๕๙

ชวัลพร/ตรวจ
๒๒ สิงหาคม
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๑๘๐ ง/หน้า ๑/๑๗ สิงหาคม ๒๕๕๙